Met koedoes wat die lote top, bakoorjakkalse en uile vir pesbeheer, Bonsmara-mis en pekandoppe vir bemesting, veldgras vir 'n deklaag en die visarend se skrou as agtergrondmusiek kan 'n wingerd nie vir beter terroir vra nie. Voeg hierby die koel Oranjerivierbriesie en die vars, droë Karoolug en jy het 'n swamvrye, natuurlik gesonde wingerd wat topklas wyndruiwe produseer in harmonie met die natuur.